Primăria sectorului 5 condusă de Cristian Popescu Piedone ar fi lansat recent o licitație de 1 miliard lei pentru amenajarea spațiilor verzi din acest sector, susțin jurnaliștii de la Newsweek.
Suma care ar urma să fie dată printre altele pentru "amenajarea peisagistică" ar fi cel mai mare contract de acest tip atribuit vreodată de o autoritate locală sau centrală, potrivit sursei citate.
Mai exact, Primăria condusă de Piedone este la un pas să dea 1.011.846.774,28 lei fără TVA (aproximativ 200 milioane Euro) pentru un contract pe doi ani pentru amenajarea, întreținerea și modernizarea spațiilor verzi aparținând domeniului public al Sectorului 5.
"Sectorul 5 al Muncipiului București, în calitate de Autoritatea Contractantă, dorește să încheie un acord cadru, pe o perioadă de 48 luni, cu maximum 10 operatori economici, având ca obiect "Amenajarea, întretinerea și modernizarea spațiilor verzi aparținând domeniului public al Sectorului 5 al Municipiului Bucuresti". se arată în anunțul de participare publicat pe pagina de internet seap.ro, potrivit Newsweek.
Procedura a fost lansată pe 31 ianuarie 2024 iar deschidere ofertelor era așteptată pentru 7 martie.
Suma de peste 1 miliard de lei ar urma să fie cheltuită pentru mobilier urban, echipamente pentru piscine, echipamente pentru parcuri și terenuri de joacă, servicii de reparare și de întreținere a echipamentului de distribuție electrică, servicii sanitare și de siguranță, servicii de amenjare peisagistică, produse de pepinieră, mai precizează jurnaliștii.
Licitația a fost deja contestată la Consiliul Național de Soluționare a Contestațiilor (CNSC) de către o companie nemulțumită de modul cum a decurs procedura de atribuire pe care o doresc suspendată.
Conform informațiilor Newsweek România numele companiei care a depus această contestație este Maksan Techno Grup SRL deținută de un om de afaceri turc.
CNSC i-a respins solicitarea suspendării licitației însă încă analizează pe fond cererea acestuia de a analiza documentația de atribuire a acestei proceduri de la Primăria sectorului 5.
O decizie din partea CNSC este așteptată în circa două săptămâni.